|  |  |
| --- | --- |
| Menighetsrådene i Oslo bispedømme    |  |
|   |

|  |  |  |  |  |  |
| --- | --- | --- | --- | --- | --- |
| Dato: | 10.02.2020 | Vår ref: | 18/00280-7  | Deres ref: |   |

# Veiledning til innføring av ny, justert hovedgudstjeneste

**Gudstjenestereformen**

Gudstjenestereformen ble igangsatt tidlig på 2010-tallet. Lokal grunnordning for gudstjenestefeiringen i menighetene skulle innføres 1. søndag i advent 2012. Menighetsrådet, de ansatte og resten av menigheten ble utfordret til å ta stilling hvilke varianter av de liturgiske ledd som skulle brukes i gudstjenesten, hvilke gudstjenester som skulle feires og praktiske ordninger knyttet til gudstjenestelivet i soknet samt plan for liturgisk musikk. Stikkord for arbeidet var involvering, stedegengjøring og fleksibilitet. Biskopen godkjente søknadene etter hvert som de kom inn eller ga gode råd for oppfølging av søknaden. Senere har biskopen også vært involvert i og godkjent lokal grunnordning når menighetsrådet har søkt om endringer i allerede den tidsbegrensede vedtatt ordningen.

**Justert ordning for hovedgudstjenesten**

Kirkemøtet behandlet som sak 05/19 Justering av ordning for hovedgudstjenesten. (Vedlegg) Kirkemøtet ønsker at den justerte ordningen skal innføres i landets menigheter 1.s.i advent 2020. Som ved innføringen av lokal grunnordning 2012 er det menighetsrådet, de ansatte og menigheten (menighetsmøtet) som skal ta stilling til lokal utforming av hovedgudstjenesten. Det gjøres ved å velge mellom de varianter som finnes i liturgien som er vedtatt av Kirkemøtet. Menigheten skal også ta stilling til bruk av liturgisk musikk. Det er også ønskelig at man drøfter årsplan for gudstjenestefeiring i lys av biskopens forordning.

**Hva er justert i ordning for hovedgudstjeneste?**

Kirkerådet har sendt ut et nyhetsbrev (datert 4.2.2020) med en kort informasjon om veiledning og aktuelle ressurser til hjelp for arbeidet med lokal grunnordning. Vi viser der i første rekke til veiledningsboken som kommer i begynnelsen av mars måned 2020. Denne egner seg godt for menighetenes gudstjenesteutvalg, menighetsråd, prester og alle andre som er involvert i forberedelse og gjennomføring av gudstjenestene. Informasjon om bestilling og pris for veiledningsboken vil komme når boken er klar for salg. I boken er det redegjort godt for alle endringer. Vi nevner kort:

* En strukturell endring er at høymessen nå er inndelt i 4, og ikke i 5 hoveddeler, som det var i 1977- og i 2011-ordningene. Nå inngår forbønnsdelen i Ordets del.
* Menigheten står (som en hovedregel) under inngangssalme og Hilsen.
* Medliturger får en tydeligere rolle gjennom hele gudstjenesteforløpet.
* Samlingsbønn er fortsatt et obligatorisk ledd, men kan eventuelt bes av alle, hvis ikke syndsbekjennelsen (som skal fremsies av alle) er lagt til innledningsdelen. De tre mest brukte samlingsbønnene kan også bes med kirkeårsvariable ledd.
* Flere syndsbekjennelser er tatt bort, og to nye tatt inn.
* Dagens bønn er et valgfritt ledd.
* I evangelieleddet er hallelujaomkved videreført, men det kan også være en salme eller et salmevers som inneholder halleluja.
* Forbønnene er blitt språklig bearbeidet, og en rekke nye menighetssvar til bønnene er tatt inn. 4 av disse er tatt inn i den fortløpende ordningen, mens resten er tatt inn i et eget vedlegg i ordningen.
* Siden 2011 har noter til prefasjonsbønnen kun vært tilgjengelig i Liturgisk musikk-permen. Nå kommer notene i prestenes alterbok.
* Det er i alt 7 nattverdbønner i den nye ordningen. Bønnene fra 2011 er bearbeidet og har fått en mer lik struktur, ved at epiklesen for elementene og kommunionsepiklesen er atskilt, slik at den første bes før innstiftelsesordene, mens den andre bes etter innstiftelsesordene. I den korteste nattverdbønnen, som kan brukes når det f.eks. er mange dåp eller andre tidkrevende elementer i gudstjenesten, er begge epiklesene slått sammen, før innstiftelsesordene. I tillegg er nattverdbønnen fra 1992, «Johannesordningen», tatt inn som et alternativ.

**Liturgisk musikk**

Kirkemøtet vedtok i 2017 liturgisk musikk for Den norske kirke (vedlegg). Det ble vedtatt tre allmenne hovedserier og to kirkeårsbestemte tilleggs-serier, en for fastetiden og en til bruk i festtiden. Menighetene skal nå ta stilling til hvilken eller hvilke hovedserie(r) som skal brukes på hovedgudstjenester. Se heftet «Med samrøysta lovsong – ny liturgisk musikk for Den norske kyrkja» som Kirkerådet har sendt ut til alle menighetene.

 Velger man liturgisk musikk som ikke er vedtatt av kirkemøtet må det søkes biskopen om dette.

**Godkjenning av justert ordning.**

Menighetene skal ikke søke biskopen om godkjenning av sin lokale grunnordning, men den skal likevel oversendes tjenestevei til biskopen. Utskrift av fullstendig høymesse med dåp og utskrift av andre hovedgudstjenester sendes tjenestevei til biskopen, og skal være biskopen i hende **15.** **OKTOBER 2020**. Dette gjelder vel og merke dersom menighetene holder seg innenfor den vedtatte ordningen fra Kirkemøtet 2019. Om menigheten avviker fra den, må man søke biskopen om godkjenning. Søknaden sendes tjenestevei, og skal være biskopen i hende **15. OKTOBER 2020**.

Til hjelp for å fastsette ny ordning har vi valgt å legge ved et skjema hvor man kan se hva menigheten skal ta stilling til, hva som ligger til menigheten å bestemme og hva som er liturgens ansvar. I selve liturgien vil man også kunne lese i rubrikkene (veiledningen i rød skrift). Rubrikkene gir innsyn i hvilke alternativer man kan velge.

Utfylt skjema skal ikke sendes til biskopen, men det anbefales at skjemaet oppbevares i menighetens arkiv som bakgrunnsmateriale og hjelp til neste gang man skal arbeide med lokal grunnordning.

Kontakt gjerne seniorrådgiver Gry Friis Eriksen, ge437@kirken.no ,for mer informasjon.

Med vennlig hilsen

|  |  |
| --- | --- |
| Kari Veiteberg |  |
| Oslo biskop | Jorun Elisabeth Berstad Weyde |
|  | kirkefagsjef |

*Dokumentet er elektronisk godkjent og har derfor ingen signatur.*

|  |  |  |
| --- | --- | --- |
|   |   |   |

Mottakere:

|  |  |  |
| --- | --- | --- |
| Menighetsrådene i Oslo bispedømme, Menighetsrådene i Oslo bispedømme  |   |   |